**H O T Ă R Â R E**

**privind acordarea unui mandat special reprezentantului Judeţului Cluj în Adunarea Generală a Acţionarilor la Centrul Agro Transilvania Cluj S.A, în vederea exercitării drepturilor de acţionar**

Consiliul Judeţean Cluj întrunit în şedinţă ordinară;

 Având în vedere Proiectul de hotărâre înregistrat cu nr. 209 din 16.11.2020 privind acordarea unui mandat special reprezentantului Judeţului Cluj în Adunarea Generală a Acţionarilor la Centrul Agro Transilvania Cluj S.A, în vederea exercitării drepturilor de acţionar, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 37.586/2020; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 37.586/2020 şi Avizul cu nr. 37.586 din 18.11.2020 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de:

* Adresa societății Centrul Agro Transilvania Cluj S.A. înregistrată la Consiliul Județean Cluj cu nr. 37.516/03.11.2020;
* Renunțarea la mandat a doamnei Forna Maria, înregistrată la Centrul Agro Transilvania Cluj S.A. cu nr. 2.555/29.10.2020;
* Hotărârile Consiliului de administrație al societății Centrul Agro Transilvania Cluj S.A. cu nr. 22/28.08.2020 și nr. 29/30.10.2020;
* Convocatorul Adunării Generale a Acționarilor la Centrul Agro Transilvania Cluj S.A. nr. 2.569/02.11.2020, înregistrat la Consiliul Județean Cluj cu nr. 37.586/06.11.2020;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile:

* art. 173 alin. 2 lit. d) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legii privind societăţile nr. 31/1990, republicată, cu modificările şi completările ulterioare;
* Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, aprobată prin Legea nr. 111/2016, cu modificările şi completările ulterioare;
* Hotărârii Guvernului nr. 722/2016 pentru aprobarea Normelor metodologice de aplicare a unor prevederi din Ordonanţa de urgenţă a Guvernului nr. 109/2011 privind guvernanţa corporativă a întreprinderilor publice;
* Hotărârii Consiliului Județean Cluj nr. 34/2019 privind stabilirea indemnizației lunare fixe a administratorilor din consiliile de administrație ale societăților la care Județul Cluj este acționar unic sau majoritar;
* Hotărârii Consiliului Judeţean Cluj nr. 193/2020 privind desemnarea reprezentanților Județului Cluj în adunarea generală a acționarilor la societățile la care acesta este acționar;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se acordă mandat special domnului Lörinczi Zoltán László, în calitate de reprezentant al Județului Cluj în Adunarea Generală a Acționarilor la Centrul Agro Transilvania Cluj S.A., pentru:

1. constatarea încetării Contractului de mandat nr. 163/2773/17.11.2017 încheiat cu doamna Forna Maria, ca urmare a renunțării acesteia la mandat, precum și vacantarea funcției de administrator în cauză;
2. aprobarea demarării procedurii de selecţie pentru funcția de administrator vacantă din Consiliul de administraţie al Centrului Agro Transilvania Cluj S.A., precum și aprobarea ca procedura de selecție să se realizeze de către expertul independent, specializat în recrutarea resurselor umane, în baza acordului-cadru existent la autoritatea tutelară;
3. propunerea şi desemnarea în calitate de administrator neexecutiv provizoriu în Consiliul de administraţie al Centrului Agro Transilvania Cluj S.A. a domnului Andrei Szegedi, începând cu data semnării contractului de mandat și până la finalizarea procedurii de selecție, dar nu mai mult de 4 luni;
4. propunerea şi aprobarea remuneraţiei administratorului provizoriu în Consiliul de administraţie al Centrului Agro Transilvania Cluj S.A. desemnat la lit. c), formată dintr-o indemnizaţie lunară fixă în sumă netă de 1.500 lei și a componentei variabile care se stabilește anual, în funcţie de nivelul de realizare a obiectivelor cuprinse în Planul de administrare şi de gradul de îndeplinire a indicatorilor de performanţă financiari şi nefinanciari;
5. propunerea şi aprobarea contractului de mandat care se încheie cu administratorul provizoriu desemnat la lit. c), conform contractului de mandat-cadru cuprins în **anexa** care face parte integrantă din prezenta hotărâre;
6. negocierea indicatorilor de performanţă financiari şi nefinanciari cu administratorul provizoriu desemnat la lit. c);
7. semnarea contractului de mandat cu administratorul provizoriu desemnat la lit. c).
8. analiza Raportului aferent semestrului I al anului 2020 al activității de administrare al societăţii Centrul Agro Transilvania Cluj S.A.

 **Art. 2.** Reprezentantul Judeţului Cluj în Adunarea Generală a Acţionarilor la Centrul Agro Transilvania Cluj S.A. va depune la Consiliul Judeţean Cluj, în termen de cel mult două zile lucrătoare de la data desfăşurării şedinţei A.G.A., copii conforme cu originalul ale hotărârilor adoptate şi ale proceselor-verbale ale şedinţei.

 **Art. 3.** Cu punerea în aplicare a prevederilor prezentei hotărâri se încredinţează reprezentantul Judeţului Cluj în A.G.A. la Centrul Agro Transilvania Cluj S.A. și societatea Centrul Agro Transilvania Cluj S.A.

**Art. 4.** Prezenta hotărâre se comunică Direcţiei Generale Buget-Finanţe, Resurse Umane; reprezentantului Judeţului Cluj în A.G.A. la Centrul Agro Transilvania Cluj S.A.; domnului Andrei Szegedi; societăţii Centrul Agro Transilvania Cluj S.A., precum şi Prefectului Judeţului Cluj şi se aduce la cunoştinţă publică prin afişarea la sediul Consiliului Judeţean Cluj şi pe pagina de internet „www.cjcluj.ro”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 208 din 26 noiembrie 2020**

*Prezenta hotărâre a fost adoptată cu 26 de voturi “pentru”, 5 voturi ”împotrivă” și o ”abținere”, fiind astfel respectate prevederile legale privind majoritatea de voturi necesară.*